薰風歌代壽節齋
作者：王柏
朝代：宋

paragraphs: 玉麟堂上歌薰風，周公分陝方居東。
蜺旌龍節更號令，長江萬里消狼烽。
櫜鞬帕首多名將，夙興拜舞占乾象。
紫氣浮浮軫翼間，宗星炯炯銀潢上。
甫申飛下鼎湖山，汝陽天人未足言。
八紘納納入經濟，一柱巖巖久具瞻。
岧嶤陪京新命尹，虎踞龍蟠壯根本。
關中鎮撫必蕭何，北門筦鑰須寇準。
運量恢恢妙轉旋，一念體國心通天。
璽書錫勞下閶闔，珥貂十輩來傳宣。
天子令聞洽四國，令儀令色山甫德。
江漢湯湯告厥成，衮衣歸兮式百辟。
薰風薰風自南來，解民慍兮阜民財。
不賡殿閣微凉句，拜手喜起明良哉。
菁菁葑菲公猶采，世沐恩波深似海。
春風一鶚又橫空，敝帚蕭騷價千倍。
翹材油幙羅羣英，壽觴瀲灧難同斟。
客星灘頭頻矯首，夜夜遥瞻南極明。